CELEX: 32021R0810
Language: ro
Date: 2021-05-20 00:00:00
Title: Regulamentul de punere în aplicare (UE) 2021/810 al Comisiei din 20 mai 2021 de modificare a Regulamentului de punere în aplicare (UE) 2021/808 în ceea ce privește dispozițiile tranzitorii pentru anumite substanțe enumerate în anexa II la Decizia 2002/657/CE (Text cu relevanță pentru SEE)

21.5.2021   
               
               
                  RO
               
               
                  Jurnalul Oficial al Uniunii Europene
               
               
                  L 180/112
               
            
         REGULAMENTUL DE PUNERE ÎN APLICARE (UE) 2021/810 AL COMISIEI
         din 20 mai 2021
         de modificare a Regulamentului de punere în aplicare (UE) 2021/2021/808 în ceea ce privește dispozițiile tranzitorii pentru anumite substanțe enumerate în anexa II la Decizia 2002/657/CE
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2017/625 al Parlamentului European și al Consiliului din 15 martie 2017 privind controalele oficiale și alte activități oficiale efectuate pentru a asigura aplicarea legislației privind alimentele și furajele, a normelor privind sănătatea și bunăstarea animalelor, sănătatea plantelor și produsele de protecție a plantelor, de modificare a Regulamentelor (CE) nr. 999/2001, (CE) nr. 396/2005, (CE) nr. 1069/2009, (CE) nr. 1107/2009, (UE) nr. 1151/2012, (UE) nr. 652/2014, (UE) 2016/429 și (UE) 2016/2031 ale Parlamentului European și ale Consiliului, a Regulamentelor (CE) nr. 1/2005 și (CE) nr. 1099/2009 ale Consiliului și a Directivelor 98/58/CE, 1999/74/CE, 2007/43/CE, 2008/119/CE și 2008/120/CE ale Consiliului și de abrogare a Regulamentelor (CE) nr. 854/2004 și (CE) nr. 882/2004 ale Parlamentului European și ale Consiliului, precum și a Directivelor 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE și 97/78/CE ale Consiliului și a Deciziei 92/438/CEE a Consiliului (Regulamentul privind controalele oficiale) (1), în special articolul 34 alineatul (6),
         întrucât:
         
                     (1)
                  
                  
                     Regulamentul de punere în aplicare (UE) 2021/2021/808 al Comisiei (2) abrogă, printre altele, Decizia 2002/657/CE a Comisiei (3). Articolul 4 din decizia respectivă, coroborat cu anexa II la aceasta, stabilește limitele de performanță minime necesare pentru substanțele farmacologic active cloramfenicol, metaboliți ai nitrofuranului, acetat de medroxiprogesteron și verde de malachit în anumite matrice.
                  
               
                     (2)
                  
                  
                     Articolul 8 din Regulamentul (UE) 2019/1871 al Comisiei (4) stabilește dispoziții tranzitorii privind valorile de referință pentru substanțele farmacologic active interzise. Limitele de performanță minime necesare pentru cloramfenicol, metaboliții nitrofuranului și suma de verde malachit și de verde leucomalachit, incluse în anexa II la Decizia 2002/657/CE, trebuie să se aplice ca valoare de referință pentru alimentele de origine animală importate din țări terțe și pentru alimentele de origine animală produse în Uniune până la 27 noiembrie 2022.
                  
               
                     (3)
                  
                  
                     Prin urmare, în scopurile menționate la articolul 8 din Regulamentul (UE) 2019/1871, anexa II la Decizia 2002/657/CE trebuie să rămână aplicabilă până la 27 noiembrie 2022.
                  
               
                     (4)
                  
                  
                     Pentru a menține continuitatea, prezentul regulament trebuie să se aplice de la aceeași dată ca Regulamentul de punere în aplicare (UE) 2021/2021/808.
                  
               
                     (5)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTUL REGULAMENT:
         
            Articolul 1
            Articolul 7 din Regulamentul de punere în aplicare (UE) 2021/2021/808 se înlocuiește cu următorul text:
            
               
                  „Articolul 7
                  Abrogări și măsuri tranzitorii
                  Deciziile 2002/657/CE și 98/179/CE se abrogă de la data intrării în vigoare a prezentului regulament.
                  Cu toate acestea, până la 10 iunie 2026, cerințele prevăzute la punctele 2 și 3 din anexa I la Decizia 2002/657/CE continuă să se aplice în legătură cu metodele care au fost validate înainte de data intrării în vigoare a prezentului regulament.
                  În scopurile menționate la articolul 8 al doilea paragraf din Regulamentul (UE) 2019/1871, anexa II la Decizia 2002/657/CE continuă să rămână aplicabilă până la 27 noiembrie 2022.”
               
            
         
         
            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 20 mai 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 95, 7.4.2017, p. 1.
         
            (2)  Regulamentul de punere în aplicare (UE) 2021/2021/808 al Comisiei din 22 martie 2021 privind performanța metodelor analitice pentru reziduurile de substanțe farmacologic active utilizate la animalele de la care se obțin produse alimentare și privind interpretarea rezultatelor, precum și privind metodele care trebuie utilizate pentru prelevarea de probe și de abrogare a Deciziilor 2002/657/CE și 98/179/CE (a se vedea pagina 84 din prezentul Jurnal Oficial).
         
            (3)  Decizia 2002/657/CE a Comisiei din 14 august 2002 de stabilire a normelor de aplicare a Directivei 96/23/CE a Consiliului privind funcționarea metodelor de analiză și interpretarea rezultatelor (JO L 221, 17.8.2002, p. 8).
         
            (4)  Regulamentul (UE) 2019/1871 al Comisiei din 7 noiembrie 2019 privind valorile de referință pentru substanțele farmacologic active nepermise care sunt prezente în alimentele de origine animală și de abrogare a Deciziei 2005/34/CE (JO L 289, 8.11.2019, p. 41).